Je-li někajka mašina skóncowana, daš ju porjedźeć, abo trjebaš nowu, zo by swoje dźěło zmištrować móhł. Tež w gmejnje Ralbicy-Róžant so tuchwilu z tajkim prašenjom zaběraja. To pak je z ćežemi zwjazane.
Ralbicy (JK/SN). Zyma so bliži a komuny přihotuja naprawy za zymsku słužbu. Přewažnje činja to w swójskej zamołwitosći a z wotpowědnej techniku. To běchu dotal tež w gmejnje Ralbicy-Róžant tak činili. Gmejnski traktor pak, mjeztym nimale 20 lět stary, dyrbi znowa do reparatury. Hač pak budźe hač k prěnjemu sněhej zaso zasadźomny, je njejasne. Tohodla su so w gmejnskej radźe hižo w juliju na to dojednali, kupić nowy, wšitkim načasnym žadanjam komunalneho dźěła wotpowědowacy traktor. Tež wudawki we wysokosći 285 000 eurow su při nastajenju lětušeho hospodarskeho plana za to zaplanowali. Ale traktor dotal hišće žadyn nimaja.
szl_Latn szl_Latn